Beurtkrag duur Dinsdag voort(Argieffoto: ANA) Fase 2-beurtkrag sal Dinsdag 09:00 weer ingestel word en tot 22:00 die aand duur. Só het Eskom Maandagaand in ŉ verklaring gesê. Luidens die verklaring is eenheid 2 van die Koeberg-kragstasie, wat sedert April op bystand geplaas is, gistermiddag suksesvol in die stelsel gevoeg om die druk op die opwekkingstelsel te help verlig. Twee opwekkingseenhede, een elk by die Majuba- en Lethabo-kragsentrales, het ook gister weer in werking getree. “Dit is egter steeds nie genoeg om Eskom in staat te stel om beurtkrag af te stel nie, daarom dat beurtkrag Dinsdag tot 22:00 voortduur.” Die kragvoorsiener sê beurtkrag geld eers van 09:00 af sodat beurtkrag nie die vloei van verkeer tydens spitstyd sal belemmer nie. Verskeie kragopwekkers het die afgelope week die gees gegee, waarvan die jongste gevalle by die Kriel- en Medupi-kragsentrales plaasgevind het. “Eskom se spanne werk onverpoos om soveel opwekkingseenhede moontlik in die kragnetwerk te herstel, maar die koue weer beteken ook dat die vraag na elektrisiteit aansienlik toegeneem het. Ons vra dus dat lede van die publiek ons sal help om die verbruik van elektrisiteit te bestuur sodat ons die uitwerking op die kragstelsel kan verminder,” sê Eskom.